Limpopo-egpaar op hoewe oorval, vasgebindArgieffoto: Nico Strydom Die polisie in Limpopo is op die spoor van drie verdagtes wat na bewering Saterdag ŉ egpaar op ŉ kleinhoewe buite Phalaborwa in hul slaap oorval het. Lt. kol. Moatshe Ngoepe, woordvoerder van die polisie, het aan Maroela Media gesê drie gewapende mans met klapmusse het in die vroeë oggendure van Saterdag toegang tot die huis op die Grietjie-kleinhoewes buite die dorp verkry waar die egpaar en hul kind in die huis gelê en slaap het. Die aanvallers het die man wakker gemaak en aangedring op kontant terwyl hulle hom aangerand het. Daarna het hulle die man en sy vrou vasgebind waarna hulle die huis deursoek het. Volgens Ngoepe het die drie met twee skootrekenaars, ŉ hardeskyf, selfone, skoene en bankkaarte in die slagoffers se silwer Ford Everest op die vlug geslaan. Die egpaar kon daarin slaag om hulself los te wikkel waarna hulle die polisie ontbied het. Dit kom voor of die kind ongedeerd is. Die egpaar se voertuig is etlike kilometers daarvandaan op die R71 gevind. Daar was egter geen teken van die verdagtes nie, het Ngoepe gesê. Ngoepe kon nie bevestig of die egpaar beserings tydens die voorval opgedoen het nie. Die polisie ondersoek ’n saak van huisroof.